
	המשיבות:

	ע"י עוה"ד הדס בקל

	
	.2 מדיצ'י מדיקל בע"מ 

	
	ע"י עוה"ד טל ויזנגרין ושירה לוקסנבורג


	פסק דין


לפניי בקשה לאישור הסדר פשרה שהוגשה בגדרה של בקשה לאישור תובענה כייצוגית לפי חוק תובענות ייצוגיות, התשס"ו–2006 (להלן: החוק). 
רקע ותמצית טענות הצדדים בבקשת האישור

1. הבקשה לאישור הסדר הפשרה הוגשה במסגרת הליך שנקט המבקש לאישור תובענה כייצוגית נגד המשיבות מכח פרט 1 לתוספת השנייה לחוק, שעניינו  ב"תביעה נגד עוסק, כהגדרתו בחוק הגנת הצרכן, בקשר לענין שבינו לבין לקוח, בין אם התקשרו בעסקה ובין אם לאו".

2. במרכז ההליך, המוצר ההומיאופתי "אוסילו", ובשמו המלא –  Oscillococcinum (להלן: אוסילו או המוצר). המוצר מיוצר על ידי המשיבה 1 (להלן: בוארון) שהנה חברה הרשומה בצרפת, ומשווק בישראל על ידי המשיבה 2 (להלן: מדיצ'י).
3. בבקשת האישור נטען כי המוצר מוצג ומפורסם על ידי המשיבות כתכשיר למניעה ולטיפול בשפעת וכי מיוחסות לו סגולות מרפא בטיפול במחלת השפעת. לטענת המבקש, המוצר מוצג כנושא סגולות אלה למרות שאין לו יכולות ריפוי כלשהן ויעילותו בטיפול או במניעת שפעת לא הוכחו. בנוסף לכך, טען המבקש, כי הצגת המוצר ופרסומו נעשתה בניגוד לנוהל מס' 10 של משרד הבריאות, האוסר על ייחוס סגולות מרפא למוצרים הומיאופתיים (להלן: הנוהל או נוהל משרד הבריאות). לבקשת האישור צורפה חוות דעתו של ד"ר דניאל אנגל.
4. בקשת האישור התבססה על מספר עילות תביעה: הטעיה כהגדרתה בסימן ז' לפקודת הנזיקין [נוסח חדש] או לפי חוק הגנת הצרכן, התשמ"א-1981 (להלן ובהתאמה: פקודת הנזיקין ו-חוק הגנת הצרכן); הפרת הוראות תקנות בריאות הציבור (מזון) (איסור ייחוס סגולות ריפוי למצרך מזון), התשל"ח-1978; הפרת חובה שבחוק לפי פקודת הנזיקין; הפרת הוראות חוק הגנת הצרכן; עשיית עושר ולא במשפט לפי חוק עשיית עושר ולא במשפט, התשל"ט-1979; הפרת סעיפים 12, 15 ו- 39 לחוק החוזים (חלק כללי), התשל"ג-1973; הפרת הוראות חוק המכר, תשכ"ח-1968; רשלנות לפי סעיף 35 לפקודת הנזיקין; והפרת סעיף 12 לפקודת הנזיקין. 

5. המבקש עתר למספר סעדים ובהם – חיוב המשיבות לפרסם מודעה לפיה המוצר נעדר כל סגולות מרפא; פיצוי שכולל השבת התמורה ששולמה, לצד פיצוי בגין נזק לא ממוני ופגיעה באוטונומיה. 
6. הקבוצה שהוגדה בבקשת האישור היא:
 "כל מי שרכש את התכשיר אוסילו בתקופה שתחילתה שבע שנים שקדמו להגשת בקשת האישור וסיומה במועד אישור התובענה הייצוגית".

7. בתשובה לבקשת האישור, טענה בוארון כי דין הבקשה להידחות מהטעמים הבאים – נטען כי המדובר בהליך מלאכותי שנולד בעקבות פרסום כתבה על המוצר ולא בעקבות נזק שנגרם למבקש, ולכן ההליך נגוע בחוסר תום לב ושימוש לרעה בהליכי בית המשפט. כן נטען, כי יש לדחות את הבקשה מטעמי שיהוי. עוד נטען בתשובת המשיבה, כי לא ניתן להגיש את התובענה לפי פריט 1 לתוספת השנייה לחוק, זאת בשל העדר יחסי עוסק-לקוח בין בוארון לבין המבקש. כמו כן, נטען כי לא ניתן לייחס לבוארון אחריות על שיווק המוצר בישראל, על פרסומים בעברית אליהן נחשף המבקש או מידע שנמסר לו על ידי הרוקח שמכר לו את התכשיר. בוארון הוסיפה וטענה כי הבקשה לא מקימה תשתית עובדתית המבססת את הטענה בדבר אי יעילות המוצר. כמו כן, טענה בוארון, כי המבקש לא הרים את הנטל להוכיח את התנאים המקדמיים הנדרשים לאישורה של התובענה כייצוגית.

8. מדיצ'י ביקשה אף היא לדחות את הבקשה והעלתה שלל טענות. נטען כי המוצר נבדק מחקרית באמצעים קליניים מקובלים ונמצא כי הוא בעל השפעה חיובית על תסמינים דמויי שפעת, וכי פרסום התכשיר עמד בהוראות הדין ושיקף נאמנה את תכונותיו. לתמיכה בטענותיה צירפה מדיצ'י חוות דעת שנערכה על ידי ד"ר רוברט ואן הסלן, אשר הוצג על ידה כמומחה בינלאומי לחקר ההומאופתיה. מדיצ'י צירפה חוות דעת נוספת של פרופ' יגאל איל, מומחה לשיווק וצרכנות, לתמיכה בטענתה לגבי מידת השפעת הפרסום על החלטת הציבור לרכוש את המוצר. המומחה אף ערך סקר צרכנים ומצא – כך על פי חוות הדעת – כי לפרסומים השפעה מעטה מאד, אם בכלל, על החלטת הצרכנים לרכוש את המוצר, וכי יעילותה של ההשפעה, אם בכלל, היא על כמות מזערית של צרכני המוצר. 

9. בתגובה לתשובת המשיבות, סבר המבקש כי יש לדחות את טענותיהן. את תגובתו תמך בחוות דעת משלימה של ד"ר דניאל אנג'ל. לשם שלמות התמונה, יצוין כי ביום 24.1.2021 הוגשה תגובה על ידי המבקש, אך חלקים ממנה נמחקו בעקבות בקשות שהגישו המשיבות (ראו ההחלטה מיום 7.3.2021). על כן, ההפניה בפסק הדין היא לתגובה שהוגשה ביום 15.3.2021. 

ההליכים עד כה

10. יומיים בלבד לאחר הגשת בקשת האישור על ידי המבקש, הוגשה בקשה דומה על ידי מבקשת אחרת (מלי פרידמן) לבית המשפט בתל אביב בתיק ת"צ 67579-01-20,  אשר הועברה לבית המשפט דכאן מכח סע' 7(א) לחוק. בהחלטה שניתנה ביום 23.4.2020 נמחקה הבקשה המאוחרת והדיון אפוא מתקיים אך במסגרת בקשת האישור שהוגשה על ידי המבקש.

11. ההליך הנוכחי נדון תחילה בפני כב' השופט העמית יגאל גריל אשר קיים לפניו שני קדמי משפט בתאריכים 18.3.2021 ו-19.12.2021. כעולה מהפרוטוקול, בית המשפט קיים דיון מעמיק בסוגיות שהבקשה מעוררת ואף הועלו מספר הצעות. לאחר קדם המשפט שהתקיים ביום 18.3.2021, הודיעו הצדדים כי פניהם לגישור ואולם, הגישור לא צלח.  
12. לאחר פרישתו של כב' השופט העמית יגאל גריל נותב התיק לטיפולי. ביום 11.4.2022, התקיים קדם משפט לפניי שגם בו נדונו מתווים לסיום ההליך ובכלל זה הפניית ההליך לגישור. כמו כן, הוצע מתווה דיוני לגבי האופן בו יש לדון בבקשה (כנגזרת מהערותיי באשר לעצם הצורך בקיום בירור בשאלת יעילות המוצר). בהמשך הודיעו הצדדים כי הסכימו לפנות להליך נוסף של גישור בפני מגשר אחר, וביום 6.3.2023 הודיעו הצדדים כי מאמצי הגישור צלחו וכי גובש הסדר פשרה. 

13. ביום 6.3.2023 הוגשה בקשה לאישור הסדר הפשרה. בהחלטתי מאותו יום קבעתי שאין לדחות את ההסדר על הסף ובהתאם לכך ניתנו הוראות לפרסום ההסדר והמצאתו לגורמים הרלוונטיים. הגורמים המקצועיים במשרד המשפטים הגישו מספר הסתייגויות אליהן אתייחס בהמשך. ביום 20.7.2023 קיימתי דיון בהסדר הפשרה בנוכחות הצדדים ונציגת היועצת המשפטית לממשלה. אחר כל אלה, הגיעה העת לדון ולהכריע בהסדר הפשרה שהצדדים הניחו בפני בית המשפט, אך קודם לכן אציג את עיקריו של ההסדר.

הסדר הפשרה
14. הסדר הפשרה כולל שני מישורים: "הסדרה עתידית" ו"פיצוי בגין העבר". במישור ההסדרה העתידית, התחייבה מידיצ'י שכל פרסום של המוצר בישראל, אשר יפורסם באמצעי התקשרת השונים, לרבות אלה המקוונים, ייעשה ללא שיוך המוצר למחלת השפעת, כל זמן שכך נדרש על פי הדין, וכן תעמוד בכל הנדרש מפרסום כאמור. הצדדים הבהירו כי התחייבות זו תחול רק ביחס לפרסומים שמצויים בשליטתה הבלעדית של מדיצ'י. כמו כן, הובהר כי קיימים פרסומים שונים, בעיקר באינטרנט, שאינם מטעמה של מדיצ'י ואינם בשליטתה, דוגמת סרטוני פרסומות המצויים ברשת ה– YouTube. עוד הובהר, כי התחייבות מדיצ'י לא תחול על פרסומים הנעשים מטעם צדדים שלישיים שלא על דעתן של המשיבות.
15. במישור הפיצוי – הוסכם כי בתוך 90 ימים מהמועד בו פסק הדין המאשר את הסדר פשרה יהפוך חלוט, יוענקו הטבות שונות, שעיקרן הענקת אריזות של המוצר לציבור ללא תשלום (במסגרת מבצע 1+1) והנחה על המוצר. ואלה עקרי ההסדר ביתר פירוט:
א). על פי המוצע, מדיצי' תקצה במשך תקופת ההטבה לבתי מרקחת ולרשתות הפארם, 20,000 אריזות של המוצר (שיסופקו לה על ידי בוארון), לצורך הענקתן בחינם לצרכנים בעת שאלו ירכשו אריזה במחיר לאחר הטבה, שאף היא תינתן במסגרת ההסדר, כמפורט דלקמן.
ב). מדיצ'י תפעל לכך שתינתן "הנחת ספק" המיועדת לצרכן כך שמחיר אריזה לצרכן יוזל ב- 20 ₪. בעניין זה הובהר כי מחירה הרשמי של אריזה לצרכן עומד על 179.90 ₪ ובהתאם להסכמות בין הצדדים, מדיצ'י תפעל כדי שמחיר אריזה לצרכן לאחר ההטבה יעמוד על 159.9 ₪. מדיצי' תמכור לרשתות עד 20,000 אריזות של התכשיר לצורך מכירה במחיר שלאחר ההטבה, זאת מעבר ל- 20,000 האריזות הנוספות שיוענקו בחינם, כאמור לעיל.
ג). על פי המוצע בהסדר, ההטבה ממנה ייהנה כל צרכן שירכוש את המוצר בתקופת ההטבה תהיה בגבוה של 199.9 ₪. זאת משום שבמקום שהלקוח ישלם 359.8 ₪ עבור שתי אריזות, הוא ישלם 159.9 ₪ בלבד. לפיכך, ההטבה לציבור הוערכה בכ- 4 מיליון ₪.
ד). הצדדים הבהירו בהסדר הפשרה כי מדיצ'י מוכרת את האריזות לרשתות ואלה מוכרות אותן בתורן לצרכנים הסופיים. הצדדים ציינו כי בעת קיום מבצעי מכירות, מדיצ'י מציגה לרשתות את תנאי המבצע לרבות המחיר הסופי לצרכן ומחיר המבצע בהנחת ספק, וכי מניסיון רב שנים הרשתות מגלגלות את ההטבה לצרכנים הסופיים. מדיצ'י ציינה כי מבדיקה מדגמית שנערכה לצורך בקרה, התברר כי הרשתות נוהגות לעמוד בתנאי המבצע. זאת ועוד, מדיצ'י הצהירה כי היא תעשה ככל שביכולתה על מנת לוודא כי הרשתות יעניקו את ההטבה לצרכנים.

ה). הצדדים הוסיפו וציינו כי מסקר צרכני שנערך (שצורף על ידי מדיצ'י לתשובה לבקשת האישור), רבים מרוכשי המוצר הם לקוחות חוזרים, אשר נוטים לרכוש יותר מאריזה אחת. עוד הובהר כי תוקף השימוש של המוצר עומד בדרך כלל על שנתיים ומעלה, כך שאין חשש כי הלקוח שרוכש את המוצר לא יספיק להשתמש בו לפני שתוקפו יפוג.

ו). הצדדים ציינו כי ככל שהמועד הקובע למתן ההטבה (90 ימים לאחר שפסק הדין המאשר את הסדר הפשרה יהפוך לחלוט) יהיה יותר מחודשיים לפני תחילת עונת הסתיו, תוכל מדיצ'י לדחות את תחילת מתן ההטבה לעונת הסתיו.

ז). על פי ההסדר, ההטבה תסתיים עם סיום ההקצאה של 40,000 אריזות על ידי מדיצ'י לרשתות (20,000 יחידות במחיר מוזל ו- 20,000 יחידות ללא תשלום), או לאחר שנתיים ממועד תחילת ההטבה, לפי המוקדם.

ח). מדיצ'י ציינה כי מכירה של 600,000 יחידות של המוצר בשנה (והובהר כי מספר זה שקול ל-20,000 אריזות, שכן בכל אריזה יש 30 יחידות של המוצר) עולה בקנה אחד עם ממוצע נתוני המכירות השנתיות לרשתות, ביחס לשנים שלפני מגפת הקורונה. לתמיכה בנתונים אלה צורף תצהיר של מנכ"לית מדיצ'י (נספח ה' להסדר הפשרה).

ט). עוד צוין, כי הרשתות נוהגות להזמין ממדיצ'י את כמות האריזות שהן מעריכות שימכרו בתקופה קצרה כדי לא להיקלע למצב של מימון מלאי ותפיסת שטחי אחסון. באופן זה, כך נטען, כמות המכירות לרשתות משקפת במידה רבה את הכמות שנמכרת לצרכנים.

י). לבסוף, הוסכם כי ככל שבתקופת ההטבה מדיצ'י לא תגיע לכמויות האריזות שצוינו בהסדר, מדיצ'י תעביר כתרומה למחלקות לרפואה משלימה והומאופתיה בבתי חולים ובקופות החולים את יתרת האריזות שיהיו מיועדות להענקת לצרכנים ללא תשלום, ולא הוענקו.

16. בהסדר צוין כי חברי הקבוצה עליהם יחול הסכם הפשרה הם כל מי שרכש את המוצר החל משבע שנים לפני הגשת בקשת האישור, ועד למועד הקובע, כהגדרתו בהסכם הפשרה, ואשר לא הודיע על רצונו שלא להיכלל בקבוצה. תשומת הלב מופנית לשוני בין הקבוצה שהמבקש ביקש להגדיר בבקשת האישור לבין הקבוצה שהוגדרה בהסדר הפשרה ולעניין זה נשוב בהמשך.
17. הצדדים ביקשו מבית המשפט לאשר את הסדר הפשרה והעלו מספר טעמים שעיקרם בשלושה מישורים: ראשית, הצדדים הדגישו כי ההסדר גובש בין הצדדים בסיועו של המגשר עו"ד צבי אגמון, שהנו מגשר בעל ניסיון רב ובקיא בתחום התובענות הייצוגיות. הצדדים עמדו על כך שהליך הגישור היה מורכב ויסודי, נמשך תקופה של מספר חודשים, כלל מספר פגישות, ובמהלכו פרס המגשר את הערכתו באשר להליך. הודגש כי ההטבה המוצעת הוצעה על ידי המגשר לאחר שפירט בפני הצדדים את השיקולים שעומדים מאחורי ההצעה. הצדדים אף צירפו מכתב המופנה לבית המשפט בו המגשר החרה-החזיק אחר בקשת הצדדים לאישור ההסדר. שנית, הצדדים הפנו לרכיביו השונים של ההסדר וטענו כי מאחורי הרכיבים שיקולים מוצדקים. נטען כי לאור הערות בית המשפט בקדם המשפט, הסכים המבקש לא לעמוד עוד על טענותיו בכל הנוגע ליעילות המוצר, כל זמן שהדין הישראלי מתיר שיווק המוצר, ולהתמקד בפרסום המוצר. הצדדים הפנו להתחייבות המשיבות כי הפרסום יהיה בהתאם לדרישות הדין ובכך לטענתם יש משום הסדרה הולמת לעתיד. לדברי הצדדים ההסכם מקנה פיצוי משמעותי לחברי הקבוצה, בהינתן שהמבקש לא עומד על טענתו לגבי יעילות המוצר. הודגש בהקשר זה כי רבים מרוכשי המוצר הם לקוחות חוזרים, שנוטים לרכוש יותר מאריזה אחת, לפיכך – כך נטען – הפיצוי ניתן לקבוצה הקרובה ביותר האפשרית. לגישת הצדדים לא יהיה מוצדק להשקיע משאבים בניסיון לאתר את חברי הקבוצה, מה עוד שיהיה קשה לאתר את חברי הקבוצה בשל קשיים רבים שעלולים להתעורר. שלישית, הצדדים טענו כי בירור טענותיהם יהיה כרוך בניהול הליך משפטי ארוך ומורכב שאין וודאות ביחס לתוצאותיו; וכי הסדר הפשרה מאזן כראוי בין האינטרסים, הסיכויים והסיכונים של הצדדים. הצדדים ציינו עוד כי לגישתם בהסדר הפשרה גלומה תועלת לציבור לאור ההסדרה העתידית והפיצוי שיינתן בהתאם להסכם. לפיכך, הצדדים ביקשו לאשר את ההסדר והדגישו כי לסברתם הסדר הפשרה ראוי והוגן.
18. בהסדר הפשרה הוצע לאשר למבקש גמול בסכום של 100,000 ₪ בתוספת מע"מ וכן כי מדיצ'י תשפה את המבקש בסכום של 33,500 ₪ כולל מע"מ, בגין המחצית הראשונה של האגרה ובגין חלק מההוצאות ששולמו עבור חוות דעת המומחה מטעמו שעמדו ע"ס 80,000 ₪. כמו כן הוצע לאשר לבאי הכח המייצגים שכר טרחה בסכום של 750,000 ₪ בתוספת מע"מ. הוצע כי הגמול והשיפוי למבקש ו- 60% משכר הטרחה ישולם תוך 15 ימים מהמועד בו פסק הדין יהפוך לחלוט, ואילו יתרת שכר הטרחה תשולם 15 ימים לאחר שבית המשפט יאשר כי מדיצ'י מילאה את כל ההתחייבויות בהתאם להסכם, לאחר הגשת דיווח על כך – 30 ימים מתום תקופת ההטבה. 
19. נוסף לכך טענו הצדדים כי אין צורך במינוי בודק. נטען כי ההסדר גובש במסגרת הליך גישור וכי ההסכם מבוסס על טיעונים עובדתיים ומשפטיים שגלויים לבית המשפט. שיקולים אלה, בנוסף לשיקולי יעילות, מצדדים בעמדה שאין צורך למנות בודק, כך לגישת הצדדים.

20. לבסוף ביקשו הצדדים לפטור אותם מתשלום המחצית השנייה של האגרה.

עמדת היועצת המשפטית לממשלה
21. היועצת המשפטית לממשלה, באמצעות באי כוחה, העלתה מספר הסתייגויות לגבי הסדר הפשרה וכן הביאה את עמדתם של גורמי המקצוע. מדיצ'י והמבקש הגיבו בכתב להסתייגויות לפי רשות שניתנה להם. כמו כן, בדיון שהתקיים ביום 20.7.2023 נערך בירור בין היתר בהסתייגויות אלה. להלן אפרט את ההסתייגויות וטענות הצדדים לגביהם. 
ענייני מינוח – "תכשיר הומאופטי" או "מוצר הומאופטי".
22. לשיטת היועצת המשפטית לממשלה, אין לעשות שימוש בביטוי "תכשיר" ותחת זאת יש לעשות שימוש במונח "מוצר", בהתאם לנוהל המעודכן של משרד הבריאות (נוהל משרד 10 – "נוהל מוצרים הומאופתיים" (עדכון אחרון מס' 8 מחודש 12/2019). עוד הובהר, כי בנוסחים הקודמים של הנוהל, לפני עדכון מס' 8, נעשה שימוש בביטוי "תכשיר" אך בעקבות העדכון האמור, הביטוי "תכשיר" הוחלף ב"מוצר". לעמדת היועמ"ש, הדרישה לעשות שימוש במונח "מוצר" חלף "תכשיר" נעוץ גם בטעם מהותי. לפיו, משלא הוכחה יעילות המוצרים בשיטות המקובלות ברפואה לא ניתן לכנותם "תכשיר רפואי" על כל המשתמע מכך, משום ששימוש בביטוי זה עלול להטעות את הציבור. לפיכך, צוין, כי בכל מקום בהסדר בו צוין "תכשיר" יש להחליפו ב"מוצר" וכך יש לציין גם על גבי המוצר עצמו או בפרסום שייעשה מטעם המשיבות.
23. לאמיתו של דבר, לא הייתה מחלוקת עקרונית בין הצדדים לגבי הסתייגות זו של היועמ"ש, וחדי העין אף יבחינו כי בפסק הדין נעשה שימוש במינוח "מוצר" ולא "תכשיר". לפיכך, בהליך זה ובכלל זה בפרסומים שנעשים על פיו או ביישומו יש לעשות שימוש במינוח "מוצר" ולא "תכשיר".

24. אשר לכיתוב על גבי האריזות, שמטבע הדברים נוגע להיבט ההסדרה העתידית שבהסדר –  גם כאן לא הייתה מחלוקת עקרונית בין הצדדים, אך התעוררו מספר סוגיות לגבי יישום הדברים בזיקה למלאי הקיים או לאישורים שניתנו בעבר למדיצ'י על ידי משרד הבריאות. בעניין זה טענה מדיצי' כי רישיון השיווק שניתן לה ממשרד הבריאות בעבר שהיה בתוקף עד נובמבר 2022 אושר עם כיתוב הכולל את המילה "תכשיר". יוער כי עיון בנספח 2 לתשובת בוארון מלמד כי בטפסי משרד הבריאות נעשה שימוש במינוח "תכשיר" לצד המינוח "מוצר". עוד טענה מדיצ'י כי לפני קבלת עמדת המדינה להסדר הפשרה, פנה אליה משרד הבריאות בדרישה להחליף את הכיתוב "תכשיר" ב"מוצר" על גבי האריזות וכי היא בתורה פנתה לבוארון לצורך שינוי הכיתוב על גבי האריזה. במהלך הדיון ציינה ב"כ בוארון כי "ברור שהדבר יחול על מלאי חדש ולא על מלאי קיים" ואילו ב"כ מדיצ'י ציינה כי "החל מסוף אוקטובר נדפיס אריזות שרשום עליהם מוצר וזה כבר בעשייה". הצדדים לא הציגו תשתית מספקת אם באישור החדש שניתן על ידי משרד הבריאות לאחר תום האישור הקודם שהיה תקף עד סוף 2022 (שצורף לתשובה לבקשת האישור ואשר היה רלוונטי בעת הגשת התשובה), נכלל הביטוי "תכשיר" (זאת בזיקה לכך שעדכון 8 הוא משנת 2019 כלומר היה בתוקף בזמן חידוש האישור שהסתיים בסוף 2022). כמו כן לא הובהר דיו אם האריזות שמצויות בשוק כיום, כולן או חלקן, יובאו או שווקו על פי האישור הקודם שהסתיים בסוף 2022 או שיובאו על פי האישור החדש שניתן בזמן שעדכון 8 היה בתוקף. 

25. מכל מקום, עמדת גורמי המקצוע מקובלת עליי. על המשיבות לפעול בהתאם לנוהל משרד הבריאות המעודכן ואין לכלול על האריזות או בכל מקום אחר את הכיתוב "תכשיר" ותחת זאת יש לעשות שימוש במינוח "מוצר". בכל הקשור למלאי הקיים בשוק, בהינתן שמשרד הבריאות פועל בעניין וכבר פנה למדיצ'י, על זו האחרונה לפעול בהתאם להוראות משרד הבריאות. 
הבטחת גלגול ההטבה לצרכני הקצה

26. נזכיר כי בוארון הצרפתית היא יצרנית המוצר ומדיצ'י משווקת את המוצר בישראל לרשתות המוכרות את המוצר ללקוחות. על רקע מצב דברים זה, סבורה היועמ"ש כי קיים חוסר וודאות כי ההטבה לה התחייבה מדיצ'י תגיע בסופו של דבר לרוכשי המוצר, וכי התחייבותה של מדיצ'י כי תעשה כל שביכולתה על מנת שהרשתות יפעלו לפי המוסכם בהסדר ויעניקו את ההטבה לצרכנים, אין בה להבטיח כי ההטבה "תגולגל" לרוכשי המוצר. לפיכך, עמדתה של היועמ"ש, כי ככל שהמשיבות לא יכולות להתחייב לכך שההטבה אכן תגיע לייעדה באופן ודאי, מן הראוי להציע הסדר אחר.

27. לשיטת מדיצ'י "אין מחלוקת של ממש" בינה לבין היועמ"ש. לגישתה, אמנם אין באפשרותה לאכוף באופן הרמטי את מתן ההטבה, אך ככלל, הרשתות מאמצות את המחיר והמבצעים המוצעים על ידי מדיצ'י ומציעות אותן לצרכנים. לטענת מדיצי' התחייבות לתרום את המוצרים ככל שלא תימכר כמות האריזות המוסכמת, יש בה גם היא מענה לחשש האמור. לשיטת מדיצ'י, ההסדר מעניק פיצוי לקבוצה "המקורבת ביותר" לקבוצה המיוצגת, במיוחד לאור כך שמרבית הלקוחות הם לקוחות חוזרים וניתן להניח כי הם מודעים למחירי המוצר ולמבצעי המכירות שנערכים לגביו. המבקש מצדד בטענות מדיצ'י ומוסיף כי לפי דיני ההגבלים העסקיים חל איסור על מדיצ'י להכתיב לרשתות את המחיר בו ימכרו את המוצר וכל שהיא יכולה לעשות – להמליץ על המחיר בו יימכר המוצר, וזאת הסיבה לטענת המבקש לניסוח הסכם הפשרה באופן בו נוסח..
28. מצב הדברים שבו ההסדר כולל את התחייבותן של המשיבות לפצות את הצרכנים, בעוד שהן לא משווקות את המוצר במישרין לצרכנים אלא דרך רשתות ובתי מרחקת למיניהם, מעוררת קשיים ונראה כי יש טעם רב בטענותיה של היועמ"ש, ולדיון מפורט בטענות אלו אשוב בהמשך. עם זאת, ראיתי כבר עתה צורך לסלק מן הדרך את טענת מדיצ'י, עליה חזרה במהלך הדיון, כי יש בהסכמה לתרום את המוצרים שלא יימכרו בתקופת ההטבה כדי להקהות את החשש שמעלים גורמי המדינה. טענה זו אין לקבל וזאת משני טעמים: הטעם הראשון – החשש איננו כי המשיבות לא יקיימו את ההסכמות ולא יעבירו את המוצרים בהנחה לרשתות אלא כי הרשתות, חרף העובדה כי יקבלו מוצרים בחינם ומוצרים בהנחה, לא יגלגלו את ההטבה ללקוח, וכאמור חשש זה הוא חשש של ממש. הטעם השני, הוא כי המשיבות עצמן מציינות כי ההטבה תואמת את היקף המכירות השנתי, כך שהצפי הוא לניצול מלא של ההטבה על כל מרכיביה. 
ויתור על תביעות ומעשי בי- דין ביחס לצדדים שלישיים
29. הסתייגות נוספת שמעלה היועמ"ש בעמדתה, היא ביחס להסכמת הצדדים על היקף הגורמים עליהם יחול ויתור על תביעות. היועמ"ש העירה, כי מצד אחד מבקשות המשיבות להחיל ויתור מוחלט לא רק על המשיבות אלא גם על "מי מטעמן", כאמור בסעיף 6 להסכם הפשרה. מצד שני, במסגרת התחייבויותיה להסדרה עתידית, ביקשה מדיצי' להחריג את אחריותה כלפי גורמים מסוימים שלטענתה עלולים לפרסם את המוצר שלא על דעתה ושלא בשליטתה. מתעורר אפוא חשש מהותי כי מעשה בית דין ילכוד גם את עניינם של חברי קבוצה שעלולים להיפגע מפרסומים הנעשים מטעם צדדים שלישיים שאחריות מדיצ'י לגבי פעולותיהם הוחרגה במסגרת ההסדרה העתידית. גורמי המקצוע מציעים אפוא להבהיר כי הוויתור על תביעות ומעשי בי- דין לא יחולו על פרסומים של צדדים שלישיים. 

30. מדיצ'י סבורה כי אין לערב בין הפיצוי לעתיד לבין מעשה בית דין, כך לשיטתה. לדבריה, לנוכח האמור בסעיף 18(ז)(1) לחוק, ממילא מעשה בית דין לא יחול על עילות שיתגבשו לאחר הפיכתו של פסק דין המאשר את הסכם הפשרה לחלוט. המבקש סבור כי עמדת המדינה מבטאת חשש מוגזם, זאת משום שלפי ההסדר מובהר כי אותם צדדים שלישיים לא פועלים מטעמה של מדיצי, וממילא אין היא אחראית לפעולותיהם. מכל מקום הוצע להבהיר את הדברים במהלך הדיון.
31. במהלך הדיון שהתקיים ביום 20.7.2023 הוצע לנסח את סעיף 6 להסדר הפשרה באופן שימנע את חוסר הבהירות עליו הצביעו גורמי המקצוע, ואשר יהיה מקובל על כל הצדדים (עמ' 5, ש' 157 לפרוטוקול). לפיכך בסעיף 6 להסדר הפשרה, אחרי המילים "ו/או מטעמם יתווספו המילים "ככל שפעלו ברשות וכדין".

דיון והכרעה
32. לאחר שעיינתי בבקשת האישור, בתשובה לה, ובתגובה לבקשה וכן עיינתי בהסדר ובבקשה לאישורו ובעמדת היועמ"ש, הגעתי למסקנה לאשר את ההסדר המוצע בכפוף למספר שינויים עליהם אעמוד בהמשך. 

33. סעיף 18 לחוק קובע את סדר הפעולות שיש לנקוט ביחס לבקשה לאישור הסדר פשרה. סעיף 19 לחוק קובע את אמות המידה לפיהן על בית המשפט להחליט בבקשה לאישור ההסדר. סעיף 19(א) לחוק קובע כלהלן:
"בית המשפט לא יאשר הסדר פשרה אלא אם כן מצא, כי ההסדר ראוי, הוגן וסביר בהתחשב בענינם של חברי הקבוצה, ואם הבקשה לאישור הסדר הפשרה הוגשה לפני שאושרה התובענה הייצוגית – גם כי התובענה שהוגשה עומדת, לכאורה, בתנאים לאישור תובענה ייצוגית הקבועים בסעיפים 3, 4 ו-8(א) וכי סיום ההליך בהסדר פשרה הוא הדרך היעילה וההוגנת להכרעה במחלוקת בנסיבות העניין".
34. בתובענות ייצוגיות ככלל, ובהליך אישור הסדר פשרה בפרט, לבית המשפט תפקיד חשוב בהגנה על האינטרסים של חברי הקבוצה. על בית המשפט לוודא שלא יאושר הסדר שלא מקנה לחברי הקבוצה את הפיצוי המגיע להם או את ההטבה המשקפת כראוי את נזקיהם. מנגד, על בית המשפט לוודא שלא יאושרו תביעות סרק שיתמרצו הגשת בקשות לא ראויות (ע"א 8430/99 אנליסט אי.אמ.אס. ניהול קרנות ונאמנות (1986) בע"מ נ' ערד השקעות ופיתוח תעשייה בע"מ, פ"ד נו(2) 247,256 (2001); רע"א 8562/06 פופיק נ' פזגז 1993 בע"מ (15.04.2007) ; עניין גור; רע"א 3832/17 לוין נ' פסגות קופות גמל ופנסיה בע"מ (04.07.2017)). עקרונות אלו באו לידי ביטוי בסעיף 19, אשר בית המשפט נדרש ליישמו ככל שמונח בפניו הסכם פשרה. 
35. לפנינו הסדר פשרה שגובש לפני שאושרה הבקשה לתובענה ייצוגית. במקרה זה בחינת ההסדר עוברת דרך שלוש תחנות: בתחנה הראשונה, יש לדון בשאלה אם התובענה שהוגשה עומדת לכאורה בתנאים לאישור תובענה ייצוגית; בתחנה השנייה, יש לבחון אם הסדר הפשרה הוא הדרך היעילה וההוגנת להכרעה במחלוקת בנסיבות העניין; ובתחנה השלישית, על בית המשפט לדון בשאלה אם ההסדר לגופו ראוי, הוגן וסביר בהתחשב בעניינם של חברי הקבוצה. 
36. לפני שאגש לעיצומה של הבחינה, יש להבהיר מספר נקודות המשליכות על בחינת ההסדר, ובראשן העובדה שאינה שנויה במחלוקת כי משרד הבריאות מאפשר שיווק המוצר אוסילו בישראל בכפוף להוראות שנועדו להסדיר את שיווק המוצרים ההומאופתיים. על רקע האמור, אבקש לחדד כי בקשת האישור מורכבת משני ראשים: הראשון, נושא את הטענה כי אין הוכחה מחקרית לגבי יעילות המוצר ההימאופתי במניעה או בטיפול במחלות; והשני, נוגע לפרסום המוצר כתרופה או ככזה הנושא סגולות מרפא, ואשר על פי הנטען, עומד בניגוד לדין ולנוהל משרד הבריאות. באשר לראש הראשון, קרי, ביחס ליעילות המוצר בטיפול במחלות, כל צד החזיק בעמדה הפוכה ממשנהו, וכל צד תומך עמדתו בראיות מטעמו.  ברם, ניסיון הצדדים לקיים דיון באשר למידת יעילות המוצר – להבדיל מהאופן בו הוצג ופורסם – מעורר קשיים לא מבוטלים, ובמהלך קדם המשפט שנערך לפניי אף שיקפתי לצדדים חלק מקשיים אלו. עיקר הקושי נובע מהעובדה שמשרד הבריאות אישר את שיווק המוצר בישראל במגבלות מסויימות, הן כאלה הנגזרות מהנוהל והן ביחס למוצר הספציפי. לפיכך, ספק אם ההליך המשפטי הנוכחי הוא האכסניה הראויה לדיון בטענות לגבי יעילות המוצר, זאת משום שטענות במישור זה עשויות להתפרש כניסיון מוסווה לתקוף את החלטת משרד הבריאות לשווק את המוצר בישראל, ועל כן יש מקום לסברה כי הדרך הראויה היא תקיפה ישירה של החלטת משרד הבריאות. יתרה מכך, מטיעון המבקש עולה כי הוא מנסה להשיג על החלטת משרד הבריאות לשווק מוצרים הומאופתיים באשר הם בטענה כי לא הוכחה יעילותם. סברתי – וכך ציינתי בפני הצדדים – כי ספק אם זהו המקום לדון בשאלת תוקפם המדעי של המחקרים השונים לגבי יעילות המוצרים ההומאופתיים, זאת בהינתן שקיימים צרכנים אשר משתמשים במוצר ומאמינים בתועלת שהוא מביא. לפיכך, המחלוקת שהצדדים ביקשו להציב במוקד ההליך עשויה להגיע לדיון הקשור בהעדפותיו האישיות של הפרט לגבי האופן בו הוא מבקש לטפל בתחלואיו. יוער עוד, כי מן הפן הראייתי המחלוקת בדבר יעילותו של המוצר עשויה לגעת בנימיו של הקשר המורכב בין המשפט לבין המדע (ראו והשוו: ע"א 1639/01 קיבוץ מעיין צבי  נ' יצחק קרישוב, פ"ד נח(5) 215 (2004); ע"א 6102/13 עצמון נ' חיפה כימיקלים בע"מ (24.9.2015); Ronald J. Allen & Alex Stein, Evidence, Probability, and the Burden of Proof, 55 Ariz. L. Rev. 557, 599-601 (2013); מוחמד עלי "הליך קביעת העובדות – משפט ופסיכולוגיה" עתיד להתפרסם בדין ודברים יז (תשפ"ג)). על רקע הערות אלו, סברתי כי נכון וראוי להתמקד בטענות המתייחסות לאופן הצגת המוצר ופרסומו, ובכלל זה בטענה כי הפרסום מוצג על ידי המשיבות באופן שלא עולה בקנה אחד עם נוהל משרד הבריאות.
37. בחזרה למקרה שלפנינו. נראה כי הבקשה עוברת את שתי התחנות הראשונות הנדרשות לבחינת הסדר הפשרה. 
ראשית, נראה כי מתקיימים התנאים הנדרשים לאישור התובענה כייצוגית, לכל הפחות, בהקשר של הטענה כי המוצר הוצג בחלק מהפרסומים באופן שאינו עולה בקנה אחד עם נוהל משרד הבריאות. נראה כי התביעה מבוססת נגד מדיצ'י אך לא כך הם פני הדברים כלפי בוארון, במיוחד לאור הערותיי באשר לקושי בקיום דיון ביעילות המוצר להבדיל מאופן הצגתו. על פי הדברים, נראה כי המבקש הצביע על קיומה של עילת תביעה אישית, וכי קיימת קבוצת נפגעים שמתעוררות לגביה שאלות מהותיות משותפות של עובדה ומשפט, שעניינן במישור הפרת החובות הצרכניות המוטלות על מדיצ'י והנזק שנגרם בעקבות הפרתן. כך, בין היתר, עולות שאלות לגבי הצגת המוצר כנושא סגולות רפואיות מקום שנוהל משרד הבריאות אוסר על כך, וכן שאלות לגבי הנזק שנגרם לחברי הקבוצה והיקפו. זאת ועוד, קיימת אפשרות סבירה שהשאלות תוכרענה לטובת הקבוצה, ושוב – הדברים אמורים לגבי אופן הצגת המוצר בשונה משאלת יעילותו. המבקש הציג מסד לכאורי, לפיו המשיבות הציגו את המוצר כמי שנושא סגולות מרפא, כמו כן נראה כי המבקש ביסס לכאורה קיומו של נזק. לצד זאת יכולה להיטען הטענה כי יש להוציא מגדר הקבוצה את אותם צרכנים "נאמנים" למוצר אשר הפרסום עשוי להיות לא אפקטיבי לגביהם, וכמובן גם בנקודה זו יש פנים לכאן ולכאן, אך לנוכח העובדה כי המדובר בדיון באישור הסדר פשרה לא ראיתי למצות את הדיון בסוגיות אלו. ניתן גם לקבוע כי התובענה הייצוגית היא הדרך היעילה וההוגנת לדון בעניין. שכן, המדובר בנזק קטן ולנפגע הבודד אין תמריץ לתבוע את מימוש זכותו בגין הפגיעה. לבסוף, יצוין כי אין כל סיבה לטענה כי עניינה של הקבוצה לא ייוצג וינוהל בדרך הולמת או בתום לב.

שנית, נראה כי הסדר הפשרה הוא הדרך היעילה וההוגנת להכרעה במחלוקת בנסיבות העניין. עמדה זו נובעת מניתוח הסיכונים שיכולים להתעורר בהמשך ההליך ובהינתן פרטי ההסדר אשר כולל הסדרה של האופן בו מוצג המוצר לקהל הרחב. 
38. השאלה העיקרית לה אדרש להלן, היא האם ההסדר ראוי הוגן וסביר בהתחשב בעניינם של חברי הקבוצה. 
39. סעיף 19(ג) לחוק כולל רשימת שיקולים שעל בית המשפט לשקול בבואו לדון בהסדר הפשרה וזו לשונו:
"(1) החלטת בית המשפט אם לאשר הסדר פשרה או לדחותו תהיה מנומקת ותכלול, בין השאר, את כל אלה:
(א) הגדרת הקבוצה שעליה חל הסדר הפשרה;

(ב) עילות התובענה, השאלות המהותיות של עובדה או משפט המשותפות לכלל חברי הקבוצה והסעדים הנתבעים כפי שפורטו בבקשה לאישור או כפי שהוגדרו בהחלטת בית המשפט לפי סעיף 14, לפי הענין;
(ג) עיקרי הסדר הפשרה;
(2) בהחלטתו לפי פסקה (1) יתייחס בית המשפט, בין השאר, לשיקולים אלה:

(א) הפער בין הסעד המוצע בהסדר הפשרה לבין הסעד שחברי הקבוצה היו עשויים לקבלו אילו היה בית המשפט מכריע בתובענה הייצוגית לטובת הקבוצה;

(ב) התנגדויות שהוגשו לפי סעיף 18(ד), וההכרעה בהן;

(ג) השלב שבו נמצא ההליך;

(ד) חוות דעת של הבודק שניתנה לפי סעיף קטן (ב)(5);

(ה) הסיכונים והסיכויים שבהמשך ניהול התובענה הייצוגית אל מול יתרונותיו וחסרונותיו של הסדר הפשרה;

(ו) העילות והסעדים שלגביהם מהווה ההחלטה לאשר את הסדר הפשרה מעשה בית דין כלפי חברי הקבוצה שעליהם חל ההסדר".

40. הסדר הפשרה כולל כאמור שני רכיבים: "הסדרה עתידית" ו"פיצוי בגין העבר". במסגרת רכיב ההסדרה לעתיד התחייבה מידיצ'י שכל פרסום של המוצר בישראל באמצעי התקשורת השונים, לרבות אלה המקוונים, ייעשה ללא שיוך המוצר למחלת השפעת, כל זמן שכך נדרש על פי הדין וכי בנושא הפרסום היא תפעל על פי הדין. זאת ועוד, במסגרת הליך זה ולאור הערות גורמי המקצוע עלתה לדיון שאלת הכיתוב על גבי קופסאות המוצר, ככלל וביחס למלאי המצוי בשוק. גם לגבי נקודה זו ניתן  לומר כי הושגה הסדרה המניחה את הדעת הצועדת יד ביד עם פעולות האכיפה שנעשות על ידי משרד הבריאות. לעמדתי, כאמור, את כובד המשקל יש להניח על שאלת האופן בו מוצג המוצר לקהל הרחב ולא על שאלת יעילותו, זאת משום שמשרד הבריאות, אשר מופקד על מתן האישורים לשיווק המוצרים ההומאופתיים (והתרופות) אישר את שיווק המוצר, וככלל קבע הנחיות ומדיניות לגבי האופן בו יש להציג את המוצרים ההומאופתיים לציבור הצרכנים. לפיכך, יש להקפיד על כך ששיווק המוצר יהיה בכפוף להנחיות ונהלי משרד הבריאות, ומבחינה זו ההסדר השיג תוצאה רצויה ראויה וחיובית.

41. ההסדר כולל גם פיצוי. הפיצוי המוסכם מתבטא במתן הטבות שונות. עמוד התווך של רכיב הפיצוי הוא הענקת אריזות לציבור הרחב ללא תשלום (במסגרת מבצע 1+1) וכן מתן הנחה על המוצר. על פי המוצע, מדיצ'י תקצה לבתי המרקחת ולרשות הפארם, 20,000 אריזות של המוצר, לצורך הענקתן לצרכנים ללא תשלום, בעת רכישת אריזה במחיר שלאחר ההטבה, שאף היא תינתן במסגרת ההסדר. ההטבה האמורה מתבטאת בכך שמדיצ'י תפעל לכך שתינתן "הנחת ספק" המיועדת לצרכן, כך שמחיר אריזה לצרכן יוזל ב- 20 ₪. לפי ההסדר ההטבה ממנה ייהנה כל צרכן שירכוש את המוצר בתקופת ההטבה תהיה בגבוה של 199.9 ₪, וההטבה לציבור תסתכם בכ- 4 מיליון ₪.
בהסדר הובאו נתונים המצביעים על כך שמבנה ההטבה המוצעת (20,000 אריזות חינם), תואמים את היקף המכירות מדי שנה, כך שהצפי הוא כי האריזות יחולקו בתקופת הזמן שהצדדים נקבו בהסכם. עם זאת, צוין כי ככל שבתקופת ההטבה מדיצ'י לא תגיע ליעד שהוצב בהסדר, היא תעביר את יתרת האריזות שיהיו מיועדות להענקה לצרכנים ללא תשלום ואשר לא ניתנו, כתרומה למחלקות לרפואה משלימה והומאופתיה בבתי חולים ובקופות החולים. 

42. אין לכחד. ההסדר מעורר מספר קשיים לא מבוטלים. הקושי העיקרי, עליו גם הצביעה בצדק היועמ"ש, נעוץ בעובדה כי מדיצ'י לא מוכרת את המוצר במישרין לקהל הצרכנים אלא משווקת את המוצר לרשתות הפארם ובתי המרקחת, ואלו מוכרים את המוצר לצרכנים. לפיכך, קיים חשש כי ההטבה שמדיצ'י מתכוונת לתת לצרכנים לא תשיג את יעדה אלא תשמש להשאת רווחיהם של רשתות השיווק. מטעם זה גורמי המקצוע מסתייגים מהסדר הפשרה במתוכנת זו. זאת ועוד, לעמדת היועמ"ש, אין לקבל את טענת מדיצ'י כי ניסיון העבר מלמד כי הפיצוי הגשים את ייעודו וההטבה תגיע לצרכנים. עוד הטעימו גורמי המקצוע באמצעות ב"כ היועמ"ש, כי מטעמים של דיני התחרות מדיצ'י לא יכולה להכתיב לרשתות את המחיר בו יימכר המוצר. בשל קשיים אלו, סברה היועמ"ש כי יש להורות על העברת הפיצוי לקרן לניהול ולחלקות כספים שנפסקו כסעד בתובענות ייצוגיות (להלן: הקרן).
אולם, בדיון לאישור בקשת ההסדר וכן בבקשת ההסדר גופא, הועלו מספר נתונים שיש בהן כדי להפחית מעוצמת החששות שעלו. בבקשה לאישור ההסדר, הבהירו הצדדים כי בעת קיום מבצעי מכירות, מדיצ'י מציגה לרשתות את תנאי המבצע לרבות המחיר הסופי לצרכן ומחיר המבצע בהנחת ספק, וכי מניסיון רב שנים הרשתות מגלגלות את ההטבה לצרכנים הסופיים. זאת ועוד, נציגי מדיצ'י הבהירו כי המוצר משווק ברובו לרשתות הפארם הגדולות (80%) וכן קיימת התקשרות עם גוף המאגד מספר בתי מרקחת – כך שהיקף המכירות לרשתות הגדולות ולאותם גופים מגיע לכדי 90%. עוד הובהר כי דבר ההטבה מתועד בחשבוניות ובתעודות המשלוח בהם גם נרשמו הוראות מדויקות לגבי ההטבה. הצדדים ציינו עוד כי לבתי המרחקת אינטרס מובהק לקדם את המבצעים וההטבות, ומדיצ'י אף ציינה כי מבדיקה מדגמית שנערכה לצורך בקרה, התברר כי הרשתות נוהגות לעמוד בתנאי המבצע וכי מעולם לא קרה שניתנה הטבה וזו לא הגיעה בסופו של דבר לצרכן הקצה. נוסף לכך, מדיצ'י הצהירה כי היא תעשה ככל שביכולתה על מנת לוודא כי הרשתות יעניקו את ההטבה לצרכנים. לצד התחייבות כללית זו, מדיצ'י נכונה לכך שבמהלך תקופת ההטבה תדאג לאספקת והצבת פרסום מתאים במקומות בהם נמכר המוצר. גם בצעד זה יש כדי להביא להפחתת החשש. 
43. הפיצוי שהוצע במסגרת הסדר הפשרה כולל גם קשיים מובנים הנובעים מאופן הענקתו –פיצוי בעין. הסדרי פשרה שכוללים הטבה מסוג "1+1" טומנים בחובם קושי אינהרנטי המעמיד בפני הצרכן חובה כפויה לממש את ההטבה ולקבל מוצר שלעיתים הצרכן אינו זקוק לו כלל ובכך נפגעת רצוניותו של הצרכן. לפיכך, במספר הזדמנויות ציינתי כי בבחירה פיצוי בדרך של הנחה לבין פיצוי בדרך של מתנה, הראשון עדיף עדיף ולו בבחינת הרע במיעוטו (ת"צ (חיפה) 29134-03-21 אלון נ' פרפיומרי שיווק אונליין בע"מ (13.06.2022)). ת"צ (חיפה) 29201-06-22 יז'מסקי נ' האני סוויטס בע"מ (14.5.2023)). ואולם, נראה כי בנסיבותיו המיוחדות של המקרה, קושי זה מוקהה נוכח טיבו של המוצר. שכן, המדובר במוצר ששייך לתחום ההומאופתיה וניתן להניח כי מי שרוכש את המוצר הם לרוב צרכנים אשר מאמינים בסגולות המוצר ומראש מגיעים לרשתות כדי לרכוש את המוצר, לפיכך, הענקת הטבה בדמות מוצר נוסף חינם – עשויה להיות הטבה משמעותית עבורם, והחשש לכפיית המוצר על הצרכן, הגם שהיא קיימת (למשל אצל אותם אנשים שלא צרכו את המוצר ומבקשים לנסותו), אינה בעוצמה גבוה. שיקול נוסף התומך בעמדה זו הוא מחיר המוצר. בשל גובה מחיר המוצר ניתן להעריך שרוב האנשים שירכשו את המוצר הן אלה שמאמינים בסגולותיו. 
44. קושי מובנה נוסף טמון בעובדה כי ביחס לרכיב ההסדר המתבטא בהענקת אריזה חינם על כל רכישה, עלות הפיצוי לנתבע לרוב נמוכה משווי השוק שלה, או מהשווי שניתן לה לצורך הסדר הפשרה (אלון קלמנט "הפער בין שווי הנחזה לשוויו הממומש של הסדר פשרה בתובענות ייצוגיות" משפט ועסקים כ  15-14,1 (2017)). לפיכך, ברי כי הסכום אשר המשיבות מוציאות מכיסן הוא נמוך יותר ולא כפי שצוין בהסדר. זו סיבה נוספת בגינה יש לדעתי להעדיף ככלל "פיצוי הנחה" על פני "פיצוי מתנה". נזכיר כי ההסדר שלפנינו כולל פיצוי משולב של הנחה לצד מתנה.
45. נזכיר עוד כי ההסדר כולל רכיב של תרומת מוצרים למחלקות לרפואה משלימה והומאופתיה בבתי חולים ובקופות החולים. על פי ההסדר, רכיב זה הוא שיורי והפעלתו מותנית במידה ולא ינוצלו כל האריזות שהמשיבות התחייבו להעניק במסגרת ההטבה. על פי הצהרת המשיבות לגבי היקף המכירות, ספק אם רכיב זה של ההסדר ייצא לפועל. לפיכך, אעיר בקצרה כי גם בהילוך זה קיים קושי רב. פיצוי על ידי מתן תרומות לגופים כאלה ואחרים לא עולה בקנה אחד עם תכליתו של תיקון מס' 10 לחוק (חוק תובענות ייצוגיות (תיקון מס' 10) התשנ"ו- 2016, ס"ח 2567), אשר נועד, בין היתר, להתגבר על הקשיים הנוצרים ממתן התרומות, על ידי הקמת הקרן לפי סע' 27א לחוק (ראו: הצעת חוק תובענות ייצוגיות (תיקון מס' 1) (הסדרי פשרה והסתלקות), התשע"ו–2016; שי נ' לביא גלגל המזל: "כיצד לחלק את קופת הפיצוי בתובענות ייצוגיות?" עיוני משפט מ 321 (2017) (להלן: לביא)). אם כי ההסדר הנורמטיבי הקיים היום, אינו שולל תרומה לעמותה או לגוף אחר. נוסף לכך, ניתן להצביע על שורה של קשיים בהסדר של מתן תרומה. יצוין כי החשש המובע בדרך כלל לגבי תרומות שעניינו העדר הזיקה בין הקבוצה לבין הפיצוי (ראו לדוגמה: ע"א 10085/08 תנובה – מרכז שיתופי לשיווק תוצרת חקלאית בישראל בע"מ נ' עזבון ראבי, פסקה 59 (4.12.2011), אינו חריף במקרה זה; זאת נוכח הקשר בין המוצר לבין הגופים הנתרמים שעוסקים אף הם בהומאופתיה. בענייננו, קיים קושי בכך שניתן שיקול דעת לצדדים לקבוע את זהות הגופים הנתרמים וזאת לכאורה תחת הליך שמתנהל בבית המשפט. בהעדר מנגנון מסודר לחלוקת הפיצוי עשויה להתעורר השאלה – מדוע להעדיף גוף פלוני על פני גוף אלמוני ביחס לשאלת חלוקת הפיצוי (להרחבה, ראה לביא עמ' 343-353). אעיר, כי השארת המלאכה בידי בית המשפט אף היא לא מהווה פתרון הולם, שכן מסירת מלאכת בחירת הגופים הנתרמים על ידי בית המשפט, עלולה ליצור תקלות רבות וראוי כי בית המשפט ידיר את ידיו מעיסוק זה.  
46. נמצא אפוא, כי הסדר הפשרה מעורר מספר קשיים. עם זאת, ולמרות הקשיים (שצומצמו אך לא נמחו כליל), אני רואה לאשר את הסדר הפשרה. ראשית, במהלך הדיון שהתקיים הסכימו המשיבות על חלק מן ההסתייגויות שהעלו גורמי המקצוע אשר יש בהן כדי לשפר את אכיפת הדין בכל הקשור לאופן בו מוצג המוצר לקהל הרחב; הצעדים שננקטו אף עולים בקנה אחד עם נוהל משרד הבריאות כפי שתוקן וכן עם פעולות האכיפה שמשרד הבריאות עושה. יש בהסדר כדי להבטיח את קיום הוראות הדין בכל הקשור לאופן בו מוצג המוצר. שנית, ניתן להעריך כי קיימת חפיפה רבה, גדולה יותר לעומת מקרים אחרים, בין הקבוצה בשמה הוגשה הבקשה לבין קהל היעד שיזכה לפיצוי. מכך נובעות מספר תוצאות נגזרות, ובראשן – הפחתת הקושי הטמון בפיצוי מתנה. שלישית, הפיצוי במסגרת ההסדר כולל לא רק הסדר מתנה אלא גם הסדר הנחה. 
47. זאת ועוד, נתתי את דעתי לכך שהסדר הפשרה בא בעקבות הליכי גישור. לאחר קדם המשפט שהתקיים בפני המותב הנכבד הקודם, פנו הצדדים לגישור אך לאחר מכן הודיעו שהגישור לא צלח. בהמשך, לאחר שהתיק הועבר לטיפולי, התקיים קדם משפט שבמסגרתו אף הועלה מתווה דיוני לשמיעת הבקשה וההצדים, ובהמשך הודיעו כי הסכימו לפנות להליך נוסף של גישור. הליך הגישור הנוסף היה מורכב ויסודי, נמשך תקופה ארוכה וכלל מספר פגישות.  עם זאת, יש לשוב ולהדגיש כי גיבוש ההסדר במסגרת הליכי גישור אין בו כדי להוות "מסלול ירוק" לאישור הסדרי פשרה ואינו מפחית מהמחויבות של בית המשפט לבחון את ההסדר בקפידה. בהקשר לאישור הסדרי גישור שהושגו עקב הליכי גישור ציין בית המשפט העליון דברים אלו:

"בהקשר זה יש לציין כי בגדר הליך הגישור, נוסף על התמריצים הקיימים לצדדים להליך לקדם הסדר פשרה בסיועו של מגשר, מטבע הדברים קיים גם למגשר אינטרס בהצלחת הליך הגישור, ואינטרס זה נמדד בסופו של יום בתוצאת ההליך – אם צלח הגישור והסתיים בהסכמות אם לאו; הגם שבכך לא סגי, שכן צריך שהסדר הפשרה יהיה כזה שיזכה לאישור בית המשפט. בתוך כך, ולנוכח בעיית הנציג שעליה עמדתי לעיל, הצדדים להליך הגישור ובכלל זה המגשר עלולים לגבש הסדר פשרה ביתר קלות; והחשש הוא שההסכמות שיגובשו על ידם לא יתחשבו במידה הראויה באינטרס הקבוצה המיוצגת שהיא נוכחת-נפקדת בהליך. כך אף משום רצון של המגשר לרצות את הצדדים שהם לקוחותיו ונושאים בתשלום שכרו; הגם שבה בעת ניתן לצפות ממגשר מנוסה שיבקש לקדם ולשמר את המוניטין שלו, ויפעל להשגת הסדר פשרה שיימצא ראוי כאשר יובא לפתחו ולבחינתו של בית המשפט. כדי להימנע מתוצאה שבה האינטרס של הקבוצה המיוצגת נדחק לאחור, שומה על בית המשפט להקפיד בבחינת הסדרי פשרה גם כאשר אלו גובשו בהליך גישור, והעובדה שההסדר המובא לאישור בית המשפט גובש בעזרת מגשר לא די בה כשלעצמה כדי להוביל לאישורו" ע"א 7122/19 היועץ המשפטי לממשלה נ' רויטל ממן, פסקה 16 (11.4.2022); ראו גם: אלון קלמנט "חובות מגשר בתובענה ייצוגית והשפעתן על אישור הסדר הפשרה" בלוג הקליניקה לתובענות ייצוגיות באוניברסיטת תל אביב (21.3.2021)). 

48. לא בלי לבטים נראה כי המדובר בהסדר שהוא סביר והוגן. תחילה יש להעיר כי בחינת סבירות ההסדר לצורך הליך אישור ההסדר, אינו בין הסעד המוצע בפשרה לבין הסעד הנתבע בבקשת האישור. נקודת הייחוס היא הסעד "שחברי הקבוצה היו עשויים לקבל אילו היה בית המשפט מכריע בתובענה הייצוגית לטובת הקבוצה" (סע' 19(ג)(2)) לחוק, ולא הסכום שנטען בבקשת האישור, אם כי הסכום שנטען בבקשת האישור עשוי לשמש אינדיקציה (יוער עוד כי לצורך קביעת שכר לבא הכח המייצג אחד השיקולים הוא "הפער שבין הסעדים הנתבעים בבקשה לאישור לבין הסעדים שפסק בית המשפט בתובענה הייצוגית" (סע' 19(ו) לחוק)). ככל שדברים נוגעים לסכום, נראה כי הסכום משקף את סיכויי ההליך לעומת הסיכונים הנגזרים מהמשך ניהול ההליך, בהינתן קביעותיי בפסק הדין. 
49. הגדרת הקבוצה – מצאתי קושי באופן בו הגדירו הצדדים את הקבוצה עליה יחול ההסדר. בעוד שבבקשת האישור הוגדרה הקבוצה: "כל מי שרכש את התכשיר אוסילו בתקופה שתחילתה שבע שנים שקדמו להגשת בקשת האישור וסיומה במועד אישור התובענה הייצוגית", בהסדר הוגדרה הקבוצה עליה יחול ההסדר כך: "כל מי שרכש את התכשיר החל משבע שנים לפני יום הגשת הבקשה לאישור, ועד למועד הקובע, כהגדרתו בהסכם הפשרה, ואשר לא הודיע על רצונו שלא להיכלל בבקשה". נזכיר כי המועד הקובע לפי הגדרתו בהסדר הוא "המועד בו פסק הדין המאשר את הסכם הפשרה, בהתאם לקבוע בסעיפים 18 ו-19 לחוק הפך לפסק דין חלוט". יוצא אפוא, שעל פי הצעת הצדדים ההסדר יחול גם על לקוחות שצפויים לרכוש את המוצר גם בעתיד. לפיכך, ובהינתן שהגדרת הקבוצה חורגת מאמות מידה הקבועות בחוק, אני קובע כי הסדר הפשרה יחול על כל מי שרכש את המוצר אוסילו החל משבע שנים לפני יום הגשת הבקשה לאישור, ועד תום 45 ימים ממועד פרסום המודעה בדבר פרסום אישור הסדר הפשרה.  

50. מינוי בודק – לאחר ששקלתי בדבר הגעתי למסקנה כי נסיבות העניין אינן מחייבות מינוי בודק. לעמדתי, במידה לא מבוטלת, בידי בית המשפט נתונים הכלים הדרושים כדי לבדוק את סבירות הסדר הפשרה (השוו: ת"צ (מחוזי ת"א) 16612-01-21 אמרג'י נ' טרקלין חשמל בע"מ (6.3.2022); ת"צ (מחוזי מרכז) 33359-06-12 זבידה נ' בית חולים בילינסון (7.11.2013)). זאת ועוד, במסגרת הבקשה לאישור ההסדר פירטו הצדדים נתונים ובכלל זה נתוני המכירה השנתיים שיש בהם כדי לשפוך אור על החישוב שערכו הצדדים. לבסוף, נראה כי בנסיבות המקרה מינוי בודק יטיל עלויות נוספות בלתי מוצדקות על הצדדים; יעכב את ביצועו של הסדר הפשרה, ולא יהא בו במקרה זה כדי להביא תועלת. 
51. גמול למבקש ושכר לבא הכוח המייצג –  בהסדר הפשרה הוצע לאשר למבקש גמול בסכום של 100,000 ₪ בתוספת מע"מ וכן כי מדיצ'י תשפה את המבקש בסכום של 33,500 ₪ כולל מע"מ, בגין המחצית הראשונה של האגרה ובגין חלק מההוצאות ששולמו עבור חוות דעת המומחה מטעמו שעמדו ע"ס 80,000 ₪. כמו כן, הוצע לאשר לבאי הכח המייצגים שכר טרחה בסכום של 750,000 ₪ בתוספת מע"מ. הוצע כי הגמול והשיפוי למבקש ו- 60% משכר הטרחה ישולם תוך 15 ימים מהמועד בו פסק הדין יהפוך לחלוט, ואילו יתרת שכר הטרחה תשולם 15 ימים לאחר שבית המשפט יאשר כי מדיצ'י מילאה את כל ההתחייבויות בהתאם להסכם, לאחר הגשת דיווח על כך – 30 ימים מתום תקופת ההטבה. 
אמות המידה המנחות לפסיקת גמול לתובע מייצג ושכר טרחה לבא הכוח המייצג קבועים בסעיפים 22 ו-23 לחוק. סעיף 22 לחוק מורה כי בקביעת גמול לתובע המייצג על בית המשפט לתת את דעתו לטרחתו של התובע המייצג והסיכון שנטל על עצמו בהגשת התובענה וניהולה, התועלת שהביא ההליך לחברי הקבוצה, ומידת החשיבות הציבורית של התובענה. סעיף 23 מורה כי בקביעת שכר הטרחה של בא הכוח המייצג יש להתחשב בשיקולים דומים, כמו כן יש להתחשב במורכבות ההליך ובהוצאות שהוציא בא הכוח המייצג, האופן שבו ניהל את ההליך והפער שבין הסעדים שנתבעו בבקשת האישור לבין הסעדים שפסק בית המשפט (ע"א 7593/21 פיינטוך נ' אלוניאל בע"מ (9.6.2022); ע"א 9134/05 לויט נ' קו אופ צפון, אגודה שיתופית לשירותים בע"מ, פסקאות 13-12 (7.2.2008)). למותר לציין כי אין המדובר ברשימה ממצה אלא בקווים מנחים בלבד (ע"א 689/16 נסאר נ' עיר השעשועים בע"מ, פסקה 13 (‏7.5.2018) (להלן: עניין נסאר)). מעבר לשיקולים פרטניים אלו, יש לעשות שימוש בפסיקת גמול ושכר באופן שיקדם הגשתן של תובענות ייצוגיות ראויות וימנע ניצול לרעה של ההליכים להגשת תביעות סרק סחטניות (עניין נסאר, פסקה 14).

בבואי לדון במקרה שלפניי, נתתי את דעתי למספר שיקולים: 

ראשית, הטרחה של המבקש ובא הכח המייצג: המבקש ובא הכח המייצג איתרו הפרה של הדין, ערכו בדיקות והגישו לבית המשפט בקשה שעוסקת בסוגיה חשובה שהיה ראוי לבררה; כמו כן הבקשה נתמכה בחוות דעת מומחה. הגשת הבקשה לוותה בנטילת סיכון לא מבוטל. בהמשך, בא הכח המייצג והמבקש ניהלו הליך בבית המשפט שלא הגיע לשלב בירור הבקשה וגם ניהלו הליך גישור. מנגד, יש לתת את הדעת להערותיי בעניין מרכיביה של בקשת האישור והקושי הטמון בניסיון המבקש לתקוף את שאלת יעילות המוצרים ההומאופתיים במסגרת אכסניה הליכית זו. 

שנית, התועלת שהביא ההליך לחברי הקבוצה ולציבור ככלל והחשיבות הציבורית הטמונה בתובענה בכל הקישור בשמירה על הצגת מוצרים במתווה שנקבע בדין. ודוק; התועלת התבטאה בהסדרה עתידית וכן בפיצוי שנראה הולם וניתן להעריך כי יגיע לחלק גדול מהקבוצה שהוגדרה.

שלישית, יש לתת את הדעת לקשיים עליהם הצבעתי: כפי שפירטתי בהרחבה, ההסדר לא חף מקשיים, אשר התבטאו בחשש שמא הפיצוי לא יגיע אל יעדו בסופו של דבר, קרי לציבור הצרכנים, לקושי בהגדרת הקבוצה ולמספר נושאים שהיה ראוי לתת עליהם את הדעת כגון הסימון על האריזות, בעיית המלאי הקיים ויתר הנושאים בהם דנתי בהרחבה בפסק הדין. נתון נוסף שיש להתחשב בו הוא שווי ההטבה הכולל. כפי שציינתי בגוף פסק הדין, שווי ההטבה (בכל הנוגע למוצר חינם) שצוין בהסדר משקף את שווי השוק של המוצר שניתן במתנה ולא את העלות מבחינת המשיבות. אני סבור כי ככלל נקודת הייחוס לפסיקת שכר צריכה לקחת בחשבון לא רק את שווי השוק, אלא גם את שווי ההוצאה מנקודת ראותו של הנתבע. נקודת מבט זו עשויה להוות תמריץ לבאי הכח המייצגים ועשויה לצמצם את בעיית הנציג בהקשרים אלו. 

בהינתן שיקולים אלו, אני רואה להפחית מהשכר המוצע כך שבמקום הסך של 750,000 ₪ ייפסק סכום של 500,000 ₪. כמו כן אני קובע כי היתרה בסך של 250,000 ₪ תועבר לקרן לפי סע' 27א לחוק. (לגבי הילוך דומה השוו: ע"א 6121/21 כרמי נ' שלמה תחבורה (2007) בע"מ (27.12.2021)).

אשר לגמול – אני מאשר את הסכום המוצע כגמול אך ללא מע"מ, שכן לא הובהר מדוע יש להוסיף מע"מ לסכום. בנוסף, איני רואה מניעה לאשר את הסכום שנועד לשיפוי הוצאות.

52. הבקשה לפטור מאגרה – הצדדים מבקשים לפטור אותם מתשלום המחצית השנייה של האגרה ואילו המדינה מתנגדת לכך. 

אומר מיד אין בידי להיעתר לבקשה לפטור מהחלק השני של האגרה ואני מקבל את עמדת המדינה כי יש לדחות את הבקשה.

לפני שאכנס לעובי הקורה ואציג את הנימוקים למסקנתי, אציין כי בעיניי בקשת הצדדים  לפטור מתשלום המסתכם בכמה אלפי שקלים משמיעה מנגינה צורמת, זאת במקום שעל פי ההסדר שווי ההסדר קרוב לחמישה מיליון שקלים. הדברים אמורים ביתר שאת בשים לב לשלב בו מצוי ההליך. אך מצויים אנו לפסוק על פי הדין והדין אף הוא מורה שלא לקבל את הבקשה. 

תקנה 7א(3) לתקנות בתי המשפט (אגרות), תשס"ז-2007 (להלן: תקנות האגרות) קובעת כלהלן:
"ניתן פסק דין בהליך המקבל את התובענה כולה או חלקה או פסק דין המאשר הסדר פשרה לפי סעיף 19 לחוק תובענות ייצוגיות, ישלם המשיב את חלקה השני של האגרה וישפה את המבקש על סכום האגרה ששילם בעד חלקה הראשון של האגרה בתוספת הפרשי הצמדה למדד; על אף האמור, רשאי בית המשפט לפטור את המשיב מתשלום חלקה השני של האגרה לפי פסקה זו, כולה או חלקה, מטעמים מיוחדים שיירשמו".

הכלל הוא אפוא כי במקרה של הסדר פשרה, על המשיב מוטלת חובה לשלם את החלק השני של האגרה, אך לצד זאת התקנה מקנה סמכות לבית המשפט לפטור את המבקש מחלקה השני של האגרה (באופן מלא או חלקי) מטעמים מיוחדים שירשמו. 

באופן כללי יצוין כי מלבד השיקולים שנבחנים ברגיל באשר לפטור מאגרה, יש לתת את הדעת לשיקולים הייחודיים הקשורים בהליך התובענה הייצוגית, בשל הייחודיות הכרוכה בתובענה הייצוגית. ראשית, בשונה מהליכים רגילים, תובענה ייצוגית מחייבת קביעת מנגנונים לטיפול בבעיות ייחודיות כגון הקושי הכרוך בהגשת תביעות סרק ובעיית הנציג. שנית, המשאבים השיפוטיים שנדרשים לניהול תובענה ייצוגית על כל שלביה הוא גדול יותר, אף בהכרעה בהליכים שבתיקים רגילים נחשבים לא מורכבים, כגון פשרה והסתלקות. שלישית, התובענה הייצוגית טומנת בחובה שיקול של סיכוי לרווח העולה על הרווח הקונקרטי הקשור בעניינו האישי של המבקש, זאת לצד סיכון שמא המיזם ייכשל (לשיקולים השונים ראו בין היתר (ת"צ (מחוזי מרכז) 50737-01-19 לפינר נ' בנק הפועלים (5.4.2021); ראו גם דברי ההסבר לתקנות בתי המשפט (אגרות) (תובענה ייצוגית), תשע"ז-2017)).

בנסיבותיו של מקרה זה על אף שהושג הסדר פשרה ועל אף שההסדר הושג במסגרת הליכי גישור, לא מצאתי טעמים מיוחדים שמצדיקים מתן פטור מהחלק השני של האגרה. ראשית, ההסדר הושג בשלב מתקדם יחסית של ההליך, לאחר שהוגשו תשובות ותגובה לתשובות, התקיימו שלושה קדמי משפט והתיק אף היה קבוע לשמיעת הבקשה. זאת ועוד, הצדדים פנו להליך גישור אחד שלא צלח ורק בעקבות הליך גישור שני נוסף הושג ההסדר. המדובר אפוא בהליך בו עברו הצדדים כברת דרך משמעותית ואין המדובר בהליך שמצוי באיבו. שנית, אמנם ההסדר השיג הטבה לקבוצה ולציבור, אך הוא מעורר מספר קשיים עליהם עמדתי לעיל. חלק מן הקשיים מצאו ביטוי בהערות שהוגשו על ידי הפרקליטות ובתגובה להן הוגשו כתבי טענות מטעם המשיבה ונדונו בישיבה שהתקיימה לצרוך הדיון בהסדר הפשרה. אלו אינני סבור כי קיימים טעמים מיוחדים שמצדיקים פטור מתשלום המחצית השנייה של האגרה.
התוצאה

53. לאור האמור לעיל, אני מחליט לאשר את הסדר הפשרה שצורף כנספח א' לבקשה לאישור הסדר הפשרה, בכפוף לשינויים ויתר ההסכמות שהוסכמו במהלך הדיון ואשר פורטו בפסק הדין. על מנת להסיר כל ספק, האמור בסעיפים 25, 31 ו- 42 לפסק הדין מהווה חלק בלתי נפרד מהסדר הפשרה.
54. הקבוצה שחל עליה ההסדר היא כלהלן: "כל מי שרכש את המוצר אוסילו (Oscillococcinum) החל משבע שנים לפני יום הגשת הבקשה לאישור, ועד תום 45 ימים ממועד פרסום המודעה בדבר פרסום אישור הסדר הפשרה".
55. העילות והסעדים שלגביהם מהווה פסק הדין מעשה בית דין כלפי חברי הקבוצה שעליהם חל ההסדר, הם העילות והסעדים שפורטו בבקשת האישור, ואשר גם צוינו בסעיפים 4-5 לפסק הדין. 
56. יש לפרסם מודעה על אישור ההסדר בשני עיתונים יומיים נפוצים לפי סעיף 25(4) לחוק. בשים לב לשינויים בהסדר, תוך 7 ימים יוגש נוסח מעודכן לאישור בית המשפט. 
57. אני מאשר למבקש גמול בסך 100,000 ₪ וכן החזר הוצאות בסך 33,500 ₪ (כולל מע"מ) ולבא הכוח המייצג שכר בסכום של 500,000 ₪ בתוספת מע"מ. הגמול, החזר ההוצאות וכן מחצית מהשכר לבא הכוח המייצג ישולם תוך 15 ימי עבודה מהמועד הקבוע כהגדרתו בהסדר הפשרה. יתרת השכר תשולם תוך 15 ימי עבודה לאחר שבית המשפט יאשר כי מדיצ'י מלאה את כל התחייבויותיה בהתאם להסדר, לאחר הגשת דיווח לפי סע' 5.3 להסדר הפשרה. 
המזכירות תשלח את פסק הדין לצדדים וכן לפרקליטות מחוז חיפה (אזרחי) ולמנהל בתי המשפט.
ניתן היום, י' אלול תשפ"ג, 27 אוגוסט 2023, בהעדר הצדדים.

